Jerome K. Jerome

Jerome Klapka Jerome (født 2. mai 1859, død 14. juni 1927) var en britisk forfatter som er kjent for boken Three Men in a Boat. Han ble født i Walsall som den gang lå i Staffordshire. Huset han ble født i er omgjort til museum.

Liv og virke

Oppvekst og barndom 
Oppveksten var i London, hvor familien levde i fattigdom, etter at faren hadde investert i den lokale gruveindustrien. Han var den yngste av fire søsken, med to søstre og en bror. Familien ble stadig hjemsøkt av gjeldsinndrivere, noe han har skildret i selvbiografien My Life and Times.

Den unge Jerome ønsket å bli enten politiker eller boklærd, men begge foreldrene døde da han var 13 år, og han måtte ut og søke arbeide. Han fikk jobb ved London and North Western Railway, i starten med å samle opp kull langs jernbanesporene. Han ble der i fire år.

Skuespillerkarriere og tidlige litterære arbeider 
Hans eldre søster Blandina likte teaterlivet og han bestemte seg i 1877 for å prøve seg som skuespiller med kunstnernavn Harold Crichton. Han slo seg sammen med et ensemble som forsøkte å hangle seg gjennom med små midler. Skuespillerne måtte ofte selv finansiere sceniske nødvendigheter for å holde det hele i gang. Jerome var i utgangspunktet pengelens, noe han knapt var alene om. Som 21-åring tre år senere hadde han fått nok, og søkte andre veier. Han prøvde seg som (frilans) journalist og skrev essayer, satirer og korte fortellinger (noveller) uten særlig hell. De neste årene var han skolelærer, pakkhusekspeditør og advokatkontorist, mens han stadig skrev. I 1885 løsnet det med at han fikk utgitt boken On the Stage—and Off, som var en humoristisk skildring av livet på og rundt scenen. Neste boken var humoristiske essayer og ble godt nok mottatt til at han giftet seg i 1888 med Georgina Elizabeth Henrietta Stanley Marris (for enkelhets skyld kun kalt for «Ettie»), ni dager etter at hun ble skilt fra sin første mann. Datteren Georgina, som ble kalt «Elsie» fulgte med moren. Hvetebrødsdagene ble tilbragt ved bredden av Themsen, noe som viste seg heldig for neste bok: Three Men in a Boat.

Three Men in a Boat og karrieren videre 

Skrivingen startet nesten umiddelbart etter at paret var kommet hjem. I boken blir kona erstattet med to av vennene hans  George Wingrave (George) og Carl Hentschel (Harris). Dette tillot ham å skape komiske situasjoner og opptrinn uten å bryte med historien om Themsen-regionen. Boken, som kom ut i 1895, ble øyeblikkelig en suksess, og blir fortsatt gitt ut i nye opplag. En virkning var at antallet båter registrert i Themsen-distriktet økte med 50% det følgende året, og antallet turister i distriktet ble merkbart større. De første ti årene solgtes en million bøker over hele verden. Der er blitt filmer, TV- og radioprogrammer, teaterstykker og til og med en musical av den. Stilen har hatt innflytelse på satirer og humor langt ut over Englands grenser.

Med økonomien fra boken i ryggen, kunne han konsentrere seg helt om å skrive. Han skrev både skuespill, essayer og romaner, men ingen av dem kom i nærheten av populariteten til Three Men in a Boat. I 1893 fikk han jobben med å redigere The Idler(Lediggjengeren) som var et satirisk månedsblad (Rudyard Kipling fikk den ikke). Bladet tok sikte på mennesker som satte pris på lediggang. Han startet selv «To-Day» i 1893, men måtte trekke seg fra begge etter økonomiske problemer og et injuriesøksmål.

I 1898 hadde han et kort opphold i Tyskland, som inspirerte til boken Three Men on the Bummel som oppfølger. Med sykkel, og i et ukjent terreng klarte han ikke å gjenskape stemningen fra den første. Skuespillet Paul Kelver(1903) regnes i dag som meget selvbiografisk. Publikum klarte ikke helt å akseptere hans skuespill Passing of the Third Floor Back (1908)  som var betydelig avdempet i formen i forhold til hva de forventet av ham.

Den første verdenskrig og siste del av karrieren 

Ved utbruddet av krigen, meldte han seg frivillig, men ble avvist på grunn av alderen. Han ble derfor frivillig ambulansesjåfør for den franske hæren. Krigserfaringene fikk ham til å ta livet mere alvorlig, noe som forsterket seg da stedatteren Elsie døde i 1921.

Selvbiografien My Life and Times kom ut i 1926. Kort tid etterpå ble han utnevnt til æresborger («Freeman of the Borough») av fødestedet Walsall. Han fikk hjerneslag i juni 1927 og døde to uker senere.

Kuriosa 
 En fransk tegneserie har tittelen Jerome K. Jerome Bloche etter forfatteren.
 Mellomnavnet fikk han etter en venn av faren, en eksilungarsk general George Klapka, som var familiens gjest da han ble født.
 George Wingrave i Three Men in a Boat beskrives som bankfunksjonær. Han ble seniordirektør i Barclays Bank senere i sitt liv.
 Turen ned Themsen ble gjentatt i 2005 som en BBC-dokumentar med komikerne  Dara O'Briain, Rory McGrath og Griff Rhys Jones i hver sin rolle.
 Jerome god venn med J. M. Barrie, H. G. Wells, Rudyard Kipling, Arthur Conan Doyle, Thomas Hardy og Israel Zangwill.
 Three Men in a Boat er velkjent i India, Russland og Pakistan ettersom boken, eller utdrag av den har vært pensum i skolene. I Norge har den kun vert 'kursorisk (bør kjenne til) pensum i gymnaset.

 Bibliografi 
 Romaner 
 Idle Thoughts of an Idle Fellow (1886)
 Three Men in a Boat (1889)
 The Diary of a Pilgrimage (1891)
 Novel Notes (1893)
 Second Thoughts of an Idle Fellow (1898)
 Three Men on the Bummel (også kjent som Three Men on Wheels) (1900)
 Paul Kelver, a novel (1902)
 Tommy and Co (1904)
 They and I (1909)
 All Roads Lead to Calvary (1919)
 Anthony John (1923)
 The Love of Ulrich Nebendahl (1909)
 The Philosopher's Joke (1909)

 Samleverker 

 Told After Supper (1891)
 John Ingerfield: And Other Stories (1894)
 Sketches in Lavender, Blue and Green (1895)
 The Observations of Henry (1901)
 The Angel and the Author and Others (1904)
 American Wives and Others (1904)
 The Passing of the Third Floor Back: And Other Stories (1907)
 Malvina of Brittany (1916)
 Three Men in a Boat and Three Men on the Bummel (1974)
 After Supper Ghost Stories: And Other Tales (1985)

 Sakprosa 

 My Life and Times (1926)

 Antologier med bidrag av Jerome K. Jerome 

 Great Short Stories of Detection, Mystery and Horror 1st Series (1928)
 A Century of Humour (1934)
 The Mammoth Book of Thrillers, Ghosts and Mysteries (1936)
 Alfred Hitchcock Presents (1957)
 Famous Monster Tales (1967) 
 The 5th Fontana Book of Great Ghost Stories (1969)
 The Rivals of Frankenstein (1975)
 The 17th Fontana Book of Great Ghost Stories (1981)
 Stories in the Dark (1984)
 Gaslit Nightmares (1988)
 Horror Stories (1988)
 100 Tiny Tales of Terror (1996)
 Knights of Madness: Further Comic Tales of Fantasy (1998)
 100 Hilarious Little Howlers (1999)

 Noveller 

 The Haunted Mill (1891)
 The New Utopia (1891)
 The Dancing Partner (1893)
 Christmas Eve in the Blue Chamber Silhouettes The Skeleton The Snake The Woman of the Saeter Referanser 

 Eksterne lenker 
 
 
 
 
  Jerome K. Jeromes korte fortellinger
  Below the Fairy City: A Life of Jerome K. Jerome av Carolyn W. de la L. Oulton
  Jerome K. Jerome i 1881
  Audioversjoner av Jerome K. Jeromes verker på Librivox''

Engelske forfattere
Personer fra Walsall
Personer fra London